CELEX: 32018D0101
Language: fi
Date: 2018-01-22 00:00:00
Title: Neuvoston päätös (YUTP) 2018/101, annettu 22 päivänä tammikuuta 2018, tehokkaan asevientivalvonnan edistämisestä

23.1.2018   
            
            
               FI
            
            
               Euroopan unionin virallinen lehti
            
            
               L 17/40
            
         NEUVOSTON PÄÄTÖS (YUTP) 2018/101,
   annettu 22 päivänä tammikuuta 2018,
   tehokkaan asevientivalvonnan edistämisestä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 31 artiklan 1 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:
   
               (1)
            
            
               Eurooppa-neuvoston 12 päivänä joulukuuta 2003 hyväksymässä Euroopan turvallisuusstrategiassa määritetään viisi keskeistä haastetta, joihin unionin on vastattava: terrorismi, joukkotuhoaseiden leviäminen, alueelliset konfliktit, toimintakyvyttömät valtiot ja järjestäytynyt rikollisuus. Näistä viidestä haasteesta neljässä ovat keskeisellä sijalla tavanomaisten aseiden hallitsemattoman leviämisen seuraukset. Kyseisessä strategiassa korostetaan vientivalvonnan merkitystä aseiden leviämisen estämisessä. Korkean edustajan 28 päivänä kesäkuuta 2016 esittelemässä unionin uudessa ulko- ja turvallisuuspoliittisessa globaalistrategiassa ”Jaettu näkemys, yhteinen toiminta: vahvempi Eurooppa” vahvistetaan unionin tuki aseriisunnan, asesulun ja asevalvonnan monenvälisten sopimusten ja järjestelmien maailmanlaajuiselle soveltamiselle, täysimääräiselle täytäntöönpanolle ja noudattamisen valvonnalle.
            
         
               (2)
            
            
               Unioni hyväksyi 5 päivänä kesäkuuta 1998 poliittisesti sitovat aseiden vientiä koskevat käytännesäännöt, joissa vahvistetaan yhteiset perusteet tavanomaisten aseiden laillisen kaupan sääntelyä varten.
            
         
               (3)
            
            
               Eurooppa-neuvosto hyväksyi 15 ja 16 päivänä joulukuuta 2005 pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumista koskevan unionin strategian, jonka mukaan unioni tukee alueellisella ja kansainvälisellä tasolla vientivalvonnan tehostamista ja aseiden vientiä koskevien käytännesääntöjen perusteiden edistämistä muun muassa avustamalla kolmansia maita asiaa koskevan kansallisen lainsäädännön laatimisessa ja avoimuutta lisäävien toimenpiteiden edistämisessä.
            
         
               (4)
            
            
               Aseiden vientiä koskevat käytännesäännöt korvattiin 8 päivänä joulukuuta 2008 neuvoston yhteisellä kannalla 2008/944/YUTP (1), jossa vahvistetaan kahdeksan perustetta, joiden mukaan tavanomaisten aseiden vientiä koskevia hakemuksia on arvioitava. Se sisältää lisäksi aseiden viennin epäämistä koskevan ilmoitus- ja neuvottelumenettelyn ja avoimuutta lisääviä toimenpiteitä, kuten aseiden vientiä koskevan EU:n vuosikertomuksen vuosittaisen julkaisemisen. Useat kolmannet maat ovat yhtyneet yhteiseen kantaan 2008/944/YUTP.
            
         
               (5)
            
            
               Yhteisen kannan 2008/944/YUTP 11 artiklan mukaan jäsenvaltioiden on pyrittävä kaikin tavoin rohkaisemaan muita sotilasteknologiaa tai puolustustarvikkeita vieviä valtioita soveltamaan kyseisen yhteisen kannan sisältämiä perusteita.
            
         
               (6)
            
            
               YK:n yleiskokous hyväksyi huhtikuussa 2013 asekauppasopimuksen, joka tuli voimaan 24 päivänä joulukuuta 2014. Asekauppasopimuksen tavoitteena on edistää avoimuutta ja vastuullista toimintaa aseiden kaupassa. Kuten yhteisessä kannassa 2008/944/YUTP, myös asekauppasopimuksessa määrätään useista riskinarvioinnin perusteista, joiden mukaan aseiden vientiä on arvioitava. Unioni tukee konkreettisesti asekauppasopimuksen tehokasta täytäntöönpanoa ja maailmanlaajuista soveltamista neuvoston päätöksen 2013/768/YUTP (2) ja neuvoston päätöksen (YUTP) 2017/915 (3) nojalla hyväksyttyjen erityisten ohjelmiensa kautta. Näillä ohjelmilla annetaan useille kolmansille maille niiden pyynnöstä apua aseiden siirtoa koskevien valvontajärjestelmiensä vahvistamiseksi asekauppasopimuksen vaatimusten mukaisesti.
            
         
               (7)
            
            
               Näin ollen on tärkeää varmistaa tässä päätöksessä ja päätöksessä (YUTP) 2017/915 säädettyjen tiedotus- ja avustustoimien keskinäinen täydentävyys.
            
         
               (8)
            
            
               Unionin toimia tehokkaan ja avoimen asevientivalvonnan edistämiseksi on kehitetty vuodesta 2008 lähtien yhteisen toiminnan 2008/230/YUTP (4) sekä neuvoston päätösten 2009/1012/YUTP (5), 2012/711/YUTP (6) sekä neuvoston päätöksen (YUTP) 2015/2309 (7) nojalla. Toteutetuilla toimilla on erityisesti tuettu alueellisen yhteistyön lisääntymistä, parempaa avoimuutta ja vastuullisempaa toimintaa yhteisen kannan 2008/944/YUTP periaatteiden mukaisesti ja siinä vahvistettuja riskinarvioinnin perusteita noudattaen. Kyseiset toimet ovat perinteisesti kohdistuneet kolmansiin maihin unionin itäisessä ja eteläisessä naapurustossa.
            
         
               (9)
            
            
               Viime vuosina unioni on antanut apua myös kaksikäyttötuotteiden vientivalvonnan parantamiseen kolmansissa maissa, joten tehokas koordinointi tämän päätöksen soveltamisalaan kuuluvien asevientivalvonnan toimien ja kaksikäyttötuotteiden vientivalvonnan toimien kanssa olisi varmistettava.
            
         
               (10)
            
            
               Neuvosto on valtuuttanut Saksan talous- ja vientivalvontaviraston (Bundesamt für Wirtschaft und Ausfuhrkontrolle, jäljempänä ’BAFA’) huolehtimaan päätösten 2009/1012/YUTP ja 2012/711/YUTP sekä päätöksen (YUTP) 2015/2309 teknisestä täytäntöönpanosta. BAFA on myös päätöksen 2013/768/YUTP ja päätöksen (YUTP) 2017/915 nojalla asekauppasopimuksen tehokasta täytäntöönpanoa tukevia hankkeita toteuttava virasto. BAFA on EU:n jäsenvaltion toimivaltainen virasto asevalvonnan alalla, ja se on koonnut paljon tietämystä ja asiantuntemusta tiedotustoimista sen lisäksi, että se jakaa ydinosaamisensa muiden valtioiden kanssa,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Rauhan ja turvallisuuden edistämiseksi ja Euroopan turvallisuusstrategian mukaisesti unionin tavoitteena on:
   
               a)
            
            
               edistää sitä, että kolmannet maat tehostavat asevientivalvontaa yhteisessä kannassa 2008/944/YUTP ja asekauppasopimuksessa vahvistettujen periaatteiden mukaisesti, ja pyrkiä tarvittaessa täydentävyyteen ja synergiaan unionin avustushankkeiden kanssa kaksikäyttötuotteiden vientivalvonnan alalla;
            
         
               b)
            
            
               tukea kolmansien maiden toimia kansallisella ja alueellisella tasolla vastuullisuuden ja avoimuuden lisäämiseksi tavanomaisten aseiden kaupassa ja riskin lieventämiseksi siitä, että aseita siirretään tarkoituksenvastaisesti luvattomille käyttäjille.
            
         2.   Unioni pyrkii saavuttamaan 1 kohdassa tarkoitetut tavoitteet seuraavin hanketoimin:
   
               a)
            
            
               edistetään edelleen kolmansien maiden keskuudessa yhteisessä kannassa 2008/944/YUTP ja asekauppasopimuksessa vahvistettuja perusteita ja periaatteita päätöksen (YUTP) 2015/2309, päätösten 2012/711/YUTP ja 2009/1012/YUTP sekä yhteisen toiminnan 2008/230/YUTP täytäntöönpanolla saavutettujen tulosten pohjalta;
            
         
               b)
            
            
               autetaan kolmansia maita tarpeen mukaan laatimaan, saattamaan ajan tasalle ja panemaan täytäntöön asiaan liittyviä lainsäädännöllisiä ja hallinnollisia toimenpiteitä, joiden tavoitteena on luoda tehokas järjestelmä tavanomaisten aseiden vientivalvontaa varten;
            
         
               c)
            
            
               tuetaan edunsaajamaita lupa- ja valvontaviranomaisten kouluttamisessa asevientivalvonnan asianmukaisen täytäntöönpanon ja noudattamisen varmistamiseksi;
            
         
               d)
            
            
               tuetaan edunsaajamaita kansalliseen aseteollisuuteen kohdistuvassa tiedotustoiminnassa vientivalvontasääntelyn noudattamisen varmistamiseksi;
            
         
               e)
            
            
               lisätään kansainvälisen asekaupan avoimuutta ja vastuullisuutta myös tukemalla kansallisia ja alueellisia toimenpiteitä, joilla edistetään avoimuutta ja tavanomaisten aseiden viennin asianmukaista tarkkailua;
            
         
               f)
            
            
               kannustetaan niitä edunsaajamaita, jotka eivät ole toteuttaneet mitään toimia asekauppasopimukseen liittymiseksi, liittymään siihen ja asekauppasopimuksen allekirjoittaneita ratifioimaan se;
            
         
               g)
            
            
               edistetään jatkopohdintaa aseiden tarkoituksenvastaisten siirtojen riskistä ja sen lieventämisestä niin tuonnin kuin viennin näkökulmasta.
            
         Liitteessä on yksityiskohtainen kuvaus tässä kohdassa tarkoitetuista hanketoimista.
   2 artikla
   1.   Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vastaa tämän päätöksen täytäntöönpanosta.
   2.   Edellä 1 artiklan 2 kohdassa tarkoitettujen hanketoimien toteuttamisesta vastaa Saksan talous- ja vientivalvontavirasto, jäljempänä ’BAFA’. BAFAn valinta on perusteltua ottaen huomioon, että sillä on todistettavasti kokemusta, pätevyys ja tarvittava asiantuntemus asiaankuuluvien unionin asevientivalvonnan toimien koko kirjon osalta.
   3.   BAFA suorittaa tehtävänsä korkean edustajan alaisuudessa. Tätä tarkoitusta varten korkea edustaja sopii tarvittavista järjestelyistä BAFAn kanssa.
   3 artikla
   1.   Rahoitusohje 1 artiklan 2 kohdassa tarkoitettujen hanketoimien toteuttamiseksi on 1 304 107,28 euroa.
   2.   Edellä 1 kohdassa vahvistetulla määrällä rahoitettavia menoja hallinnoidaan unionin yleiseen talousarvioon sovellettavien menettelyjen ja sääntöjen mukaisesti.
   3.   Komissio valvoo, että 1 kohdassa tarkoitettuja menoja hallinnoidaan asianmukaisesti. Tätä varten se tekee BAFAn kanssa rahoitussopimuksen. Rahoitussopimuksessa on määrättävä, että BAFAn on varmistettava unionin osuuden näkyvyys sen suuruuden mukaisesti.
   4.   Komissio pyrkii tekemään 3 kohdassa tarkoitetun rahoitussopimuksen mahdollisimman pian tämän päätöksen voimaantulon jälkeen. Se ilmoittaa neuvostolle kyseisessä prosessissa mahdollisesti ilmenevistä vaikeuksista ja rahoitussopimuksen tekopäivästä.
   4 artikla
   Korkea edustaja raportoi neuvostolle tämän päätöksen täytäntöönpanosta BAFAn säännöllisesti laatimien selvitysten perusteella. Näitä selvityksiä käytetään neuvoston suorittaman arvioinnin perustana. Komissio raportoi 1 artiklan 2 kohdassa tarkoitettujen hanketoimien toteuttamisen rahoitusnäkökohdista.
   5 artikla
   Tämä päätös tulee voimaan päivänä, jona se hyväksytään.
   Tämän päätöksen voimassaolo päättyy 30 kuukauden kuluttua 3 artiklan 3 kohdassa tarkoitetun rahoitussopimuksen tekemispäivästä tai, jos rahoitussopimusta ei ole sinä aikana tehty, kuuden kuukauden kuluttua päätöksen hyväksymispäivästä.
   
      Tehty Brysselissä 22 päivänä tammikuuta 2018.
      
         
            Neuvoston puolesta
         
         
            Puheenjohtaja
         
         F. MOGHERINI
      
   
   
      (1)  Neuvoston yhteinen kanta 2008/944/YUTP, vahvistettu 8 päivänä joulukuuta 2008, sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä (EUVL L 335, 13.12.2008, s. 99).
   
      (2)  Neuvoston päätös 2013/768/YUTP, annettu 16 päivänä joulukuuta 2013, asekauppasopimuksen täytäntöönpanoa Euroopan turvallisuusstrategian puitteissa tukevista EU:n toimista (EUVL L 341, 18.12.2013, s. 56).
   
      (3)  Neuvoston päätös (YUTP) 2017/915, annettu 29 päivänä toukokuuta 2017, asekauppasopimuksen täytäntöönpanoa tukevista unionin tiedotustoimista (EUVL L 139, 30.5.2017, s. 38).
   
      (4)  Neuvoston yhteinen toiminta 2008/230/YUTP, hyväksytty 17 päivänä maaliskuuta 2008, EU:n toimien tukemisesta aseviennin valvonnan sekä asevientiä koskevien EU:n käytännesääntöjen periaatteiden ja perusteiden edistämiseksi kolmansissa maissa (EUVL L 75, 18.3.2008, s. 81).
   
      (5)  Neuvoston päätös 2009/1012/YUTP, tehty 22 päivänä joulukuuta 2009, EU:n toimien tukemisesta aseviennin valvonnan sekä yhteisessä kannassa 2008/944/YUTP vahvistettujen periaatteiden ja perusteiden edistämiseksi kolmansissa maissa (EUVL L 348, 29.12.2009, s. 16).
   
      (6)  Neuvoston päätös 2012/711/YUTP, annettu 19 päivänä marraskuuta 2012, tuesta unionin toimille aseviennin valvonnan sekä yhteisessä kannassa 2008/944/YUTP vahvistettujen periaatteiden ja perusteiden edistämiseksi kolmansissa maissa (EUVL L 321, 20.11.2012, s. 62).
   
      (7)  Neuvoston päätös (YUTP) 2015/2309, annettu 10 päivänä joulukuuta 2015, tehokkaan asevientivalvonnan edistämisestä (EUVL L 326, 11.12.2015, s. 56).
   
      LIITE
      
         1 ARTIKLAN 2 KOHDASSA TARKOITETUT HANKETOIMET
      
      1.   Tavoitteet
      
      Tämän päätöksen tavoitteina on edistää aseiden siirtojen valvonnan tehostamista kolmansissa maissa ja tukea kolmansien maiden toimia kansallisella ja alueellisella tasolla vastuullisuuden ja avoimuuden lisäämiseksi tavanomaisten aseiden kansainvälisessä kaupassa sekä lieventää riskiä siitä, että aseita siirretään tarkoituksenvastaisesti luvattomille käyttäjille. Kyseisiin tavoitteisiin olisi tarvittaessa sisällyttävä yhteisessä kannassa 2008/944/YUTP ja asekauppasopimuksessa vahvistettujen periaatteiden ja perusteiden edistäminen. Näiden tavoitteiden saavuttamisessa olisi pyrittävä tarvittaessa täydentävyyteen ja synergiaan kaksikäyttötuotteiden vientivalvontaa koskevien unionin avustushankkeiden kanssa.
      Edellä mainittujen tavoitteiden saavuttamiseksi unionin olisi edelleen edistettävä yhteisen kannan 2008/944/YUTP vaatimuksia päätöksen (YUTP) 2015/2309, päätösten 2012/711/YUTP ja 2009/1012/YUTP sekä yhteisen toiminnan 2008/230/YUTP täytäntöönpanolla saavutettujen tulosten pohjalta. Tätä varten olisi edunsaajina olevia kolmansia maita autettava tarpeen mukaan laatimaan, saattamaan ajan tasalle ja panemaan täytäntöön asiaankuuluvia lainsäädännöllisiä ja hallinnollisia toimenpiteitä, joilla tuetaan tehokasta tavanomaisten aseiden siirtojen valvontajärjestelmää. Lisäksi tukea olisi annettava aseiden tarkoituksenvastaisten siirtojen riskin arviointiin ja lieventämiseen.
      Olisi myös tuettava aseiden siirtojen valvonnan täytäntöönpanosta ja noudattamisesta vastaavien lupa- ja valvontaviranomaisten kouluttamista sekä kansallisia ja alueellisia toimenpiteitä, joilla edistetään avoimuutta ja tavanomaisten aseiden viennin asianmukaista tarkkailua. Lisäksi olisi edistettävä yhteyksiä yksityiseen sektoriin ja kannustettava aseiden siirtoja sääntelevien kansallisten oikeudellisten ja hallinnollisten määräysten noudattamiseen.
      2.   Täytäntöönpanosta vastaavan viraston valinta
      
      Tämän neuvoston päätöksen täytäntöönpanosta vastaa BAFA. BAFA toimii tarvittaessa yhteistyössä jäsenvaltioiden vientivalvontavirastojen, asianomaisten alueellisten ja kansainvälisten järjestöjen, ajatushautomoiden, tutkimuslaitosten ja valtioista riippumattomien järjestöjen kanssa.
      BAFAlla on arvokasta kokemusta vientivalvontaa koskevien avustus- ja tiedotustoimien toteuttamisesta. Se on saanut tätä kokemusta kaikilta strategisen vientivalvonnan keskeisiltä aloilta käsitellessään kemiallisiin ja biologisiin uhkiin, säteily- ja ydinuhkiin sekä kaksikäyttötuotteisiin ja aseisiin liittyviä kysymyksiä. Ohjelmiensa ja toimiensa kautta BAFA on hankkinut perusteellisia tietoja useimpien tämän päätöksen soveltamisalaan kuuluvien maiden vientivalvontajärjestelmistä.
      Asevientivalvontaan liittyvien avustus- ja tiedotustoimien osalta BAFA on saattanut päätösten 2009/1012/YUTP ja 2012/711/YUTP sekä päätöksen (YUTP) 2015/2309 täytäntöönpanon onnistuneesti päätökseen. BAFA vastaa myös päätöksellä 2013/768/YUTP ja päätöksellä (YUTP) 2017/915 perustetun asekauppasopimuksen täytäntöönpanon tukiohjelman teknisestä täytäntöönpanosta.
      Kaiken kaikkiaan BAFAlla on ainutlaatuinen mahdollisuus tunnistaa vahvuudet ja heikkoudet tässä päätöksessä säädettyjen toimien edunsaajamaiden vientivalvontajärjestelmissä. Sillä on näin ollen erittäin hyvät edellytykset helpottaa synergiaa erilaisten asevientivalvonnan avustus- ja tiedotusohjelmien välillä ja välttää päällekkäisyydet.
      3.   Koordinointi unionin muiden vientivalvonnan alan avustushankkeiden kanssa
      
      Olisi pyrittävä synergiaan ja täydentävyyteen unionin aiemmista tiedotustoimista niin kaksikäyttötuotteiden kuin tavanomaisten aseiden vientivalvonnan alalla saatujen kokemusten pohjalta. Tätä varten 5.2.1–5.2.3 ja 5.2.5 kohdassa tarkoitetut toimet olisi toteutettava tarvittaessa yhdessä muiden YUTP-talousarviosta rahoitettavien toimien kanssa, erityisesti päätöksessä (YUTP) 2017/915 säädettyjen toimien kanssa, tai kaksikäyttötuotteiden vientivalvontaa koskevien muiden toimien kanssa, jotka rahoitetaan YUTP-talousarvioon kuulumattomista unionin rahoitusvälineistä. Erityisesti olisi harkittava rinnakkaistapahtumien järjestämistä. Tämä tulisi tehdä asiaan liittyvien unionin rahoitusvälineiden oikeudellisia ja rahoituksellisia rajoituksia täysimääräisesti noudattaen.
      4.   Koordinointi muiden tuenantajien vientivalvonnan alan avustushankkeiden kanssa
      
      Olisi myös pyrittävä tarvittaessa synergiaan ja täydentävyyteen muiden tuenantajien vientivalvonnan alan avustushankkeiden kanssa. Kuten edellä 3 kohdassa mainitaan, erityisesti 5.2.1–5.2.3 ja 5.2.5 kohdassa tarkoitettuja toimia olisi koordinoitava muiden tuenantajien kanssa. Edellä 3 kohdassa oleva viittaus rinnakkaissuunnitteluun on edelleen pätevä.
      5.   Hanketoimien kuvaus
      
      5.1   Hankkeen tavoitteet
      
      Päätavoitteena on antaa teknistä apua sellaisille edunsaajamaille, jotka ovat osoittaneet halukkuutensa kehittää normejaan ja käytäntöjään asevientivalvonnan alalla. Toteutettavissa toimissa otetaan tätä varten huomioon edunsaajamaan asema ja erityisesti seuraavat seikat:
      
                  —
               
               
                  mahdollinen jäsenyys tavanomaisten aseiden ja kaksikäyttötuotteiden ja -teknologian siirtoja koskevissa kansainvälisissä vientivalvontajärjestelmissä tai sellaiseen tehty jäsenyyshakemus;
               
            
                  —
               
               
                  onko kyseessä unionin jäsenehdokas ja onko edunsaajamaa virallinen vai mahdollinen jäsenehdokas;
               
            
                  —
               
               
                  suhtautuminen asekauppasopimukseen.
               
            Jos edunsaajamaa on ainoastaan allekirjoittanut asekauppasopimuksen, toimilla olisi mahdollisuuksien mukaan pyrittävä poistamaan ratifioinnin esteet, erityisesti jos nämä esteet ovat luonteeltaan juridisia tai sääntelyyn liittyviä ja liittyvät täytäntöönpanovalmiuksia koskeviin puutteisiin tai tarpeisiin. Olisi tarpeen mukaan edistettävä päätöksen (YUTP) 2017/915 nojalla annettavaa unionin tukea. Jos kohdemaa ei ole toteuttanut mitään toimia asekauppasopimuksen suhteen (ei ole allekirjoittanut, ratifioinut eikä liittynyt sopimukseen), toimilla olisi edistettävä asekauppasopimukseen liittymistä mahdollisesti sellaisten muiden edunsaajamaiden tuella, jotka ovat sopimuksen ratifioineet.
      Toisena täydentävänä tavoitteena on parantaa eräiden kolmansien maiden tietoisuutta aseiden tarkoituksenvastaisten siirtojen riskin arvioinnista ja kyseisen riskin lieventämisestä niin viennin kuin tuonnin näkökulmasta.
      5.2   Hankkeen kuvaus
      
      5.2.1   Alueelliset työpajat
      
      Hanke toteutetaan enintään kahdeksana kaksipäiväisenä työpajana, jossa annetaan koulutusta tavanomaisten aseiden vientivalvonnan asiaankuuluvilla osa-alueilla.
      Työpajaan osallistujat (enintään 35 henkilöä) ovat kyseisten edunsaajamaiden valtionhallinnon virkamiehiä. Tarvittaessa voidaan kutsua myös kansallisten parlamenttien sekä toimialan ja kansalaisyhteiskunnan edustajia.
      Koulutusta antavat jäsenvaltioiden kansallisten hallintoelinten asiantuntijat (myös entiset virkamiehet), yhteiseen kantaan 2008/944/YUTP yhtyneiden maiden edustajat sekä yksityisen sektorin ja kansalaisyhteiskunnan edustajat.
      Työpajat voidaan järjestää edunsaajamaassa tai muussa paikassa, josta korkea edustaja päättää tavanomaisten aseiden viennin työryhmää, jäljempänä ’COARM-työryhmä’, kuullen.
      Alueellisia työpajoja järjestetään seuraavasti:
      
                  a)
               
               
                  enintään kaksi työpajaa Kaakkois-Euroopan maille; Euroopan naapuruuspolitiikan piiriin kuuluvat Itä-Euroopan ja Kaukasian maat sekä Turkki kutsutaan vähintään toiseen kyseisistä työpajoista;
               
            
                  b)
               
               
                  enintään kaksi työpajaa Euroopan naapuruuspolitiikan piiriin kuuluville Itä-Euroopan ja Kaukasian maille; Kaakkois-Euroopan maat ja Turkki kutsutaan vähintään toiseen kyseisistä työpajoista;
               
            
                  c)
               
               
                  enintään kaksi työpajaa Euroopan naapuruuspolitiikan piiriin kuuluville Pohjois-Afrikassa sijaitseville Välimeren maille; Euroopan naapuruuspolitiikan piiriin kuuluvat eteläisen naapuruston maat kutsutaan vähintään toiseen kyseisistä työpajoista;
               
            
                  d)
               
               
                  enintään kaksi työpajaa Keski-Aasian maille; Euroopan naapuruuspolitiikan piiriin kuuluvat Itä-Euroopan ja Kaukasian maat kutsutaan vähintään toiseen kyseisistä työpajoista.
               
            Tämä alueellinen jako kahteen työpajaan aluetta kohden voi jäädä toteutumatta, jos olosuhteet eivät ole suotuisat (esimerkiksi jos osallistujien määrä on yllättäen liian pieni, jos yksikään alueen edunsaajamaa ei esitä vakavasti otettavaa tarjousta isännöidä työpajaa tai jos on päällekkäisyyttä toisten toimijoiden tiedotustoimien kanssa). Jos yhtä tai useampaa työpajaa ei toteuteta, on työpajojen määrää mahdollista lisätä vastaavasti muilla edellä mainituilla alueilla kahdeksan työpajan kokonaismäärän rajoissa.
      5.2.2   Opintokäynnit
      
      Hanke toteutetaan järjestämällä valtionhallinnon virkamiehille yhteensä enintään kaksipäiväisiä opintokäyntejä jäsenvaltioiden asianomaisten viranomaisten luona.
      Opintokäyntien olisi katettava kahdesta neljään edunsaajamaata. Opintokäyntien edunsaajamaiden ei tarvitse välttämättä olla samalta alueelta.
      Hanke toteutetaan myös järjestämällä edunsaajamaiden valtionhallinnon virkamiesten sekä tulli- ja/tai lupaviranomaisten opintokäyntejä muiden edunsaajamaiden asianomaisten viranomaisten luona.
      5.2.3   Edunsaajamaiden yksilöllinen avustaminen
      
      Hanke toteutetaan järjestämällä yksittäisille edunsaajamaille työpajoja, jotka ovat kestoltaan yhteensä enintään 10 päivää ja joihin osallistuu edunsaajamaan virkamiehiä, muun muassa valtionhallinnon virkamiehiä sekä lupa- ja valvontaviranomaisia. Nämä tapahtumat järjestetään mieluiten asianomaisissa edunsaajamaissa. Yksityiskohtaisista tarpeista sekä edunsaajamaiden ja EU:n jäsenvaltioiden asiantuntijoiden käytettävyydestä riippuen 10 päivän kokonaismäärä jaetaan kokonaisuuksiksi, joiden kesto on vähintään kaksi päivää.
      Asiantuntemusta tarjoavat jäsenvaltioiden kansallisten hallintoelinten asiantuntijat (myös entiset virkamiehet), yhteiseen kantaan 2008/944/YUTP yhtyneiden maiden edustajat sekä yksityisen sektorin ja kansalaisyhteiskunnan edustajat.
      Näitä yksilöllisen avustamisen työpajoja järjestetään pääasiassa edunsaajamaiden pyynnöstä. Niissä on tarkoitus käsitellä jotain erityistä kysymystä tai erityistarvetta, jonka edunsaajamaa on ottanut esille esimerkiksi alueellisen työpajan yhteydessä tai säännöllisissä yhteyksissä EU:n asiantuntijoihin ja BAFAan.
      5.2.4   Asiantuntijakokoukset
      
      Hanke toteutetaan järjestämällä Brysselissä päivän kestävä asiantuntijakokous Kaakkois-Euroopan edunsaajamaiden virkamiehille, mukaan lukien valtionhallinnon virkamiehet sekä lupa- ja valvontaviranomaiset. Kokous järjestetään COARM-työryhmän kokouksen yhteydessä.
      5.2.5   Arviointitapahtumat
      
      Väliarvioinnin ja lopullisen arvioinnin tekemiseksi tämän päätöksen nojalla toteutetuista toimista Brysselissä järjestetään kaksi asiantuntijakokousta mieluiten COARM-työryhmän säännöllisen kokouksen yhteydessä.
      Väliarviointia koskeva tapahtuma toteutetaan enintään päivän kestävänä työpajana, johon osallistuu EU:n jäsenvaltioita.
      Lopullista arviointia koskeva tapahtuma toteutetaan järjestämällä Brysselissä kaksipäiväinen tapahtuma, johon osallistuu edunsaajamaita ja EU:n jäsenvaltioita.
      Lopullista arviointia koskevaan tapahtumaan kutsutaan kustakin edunsaajamaasta enintään kaksi edustajaa (asiaankuuluvia valtionhallinnon virkamiehiä).
      6.   Edunsaajat
      
      6.1   Edunsaajamaat tämän neuvoston päätöksen nojalla toteutettavissa toimissa
      
      
                  i)
               
               
                  Kaakkois-Euroopan maat (Albania, Bosnia ja Hertsegovina, entinen Jugoslavian tasavalta Makedonia, Montenegro, Serbia ja Kosovo (YK:n turvallisuusneuvoston päätöslauselman 1244/99 (1) mukaisesti);
               
            
                  ii)
               
               
                  Euroopan naapuruuspolitiikan piiriin kuuluvat Pohjois-Afrikassa sijaitsevat Välimeren maat (Algeria, Egypti, Marokko ja Tunisia);
               
            
                  iii)
               
               
                  Euroopan naapuruuspolitiikan piiriin kuuluvat Itä-Euroopan ja Kaukasian maat (Armenia, Azerbaidžan, Georgia, Moldovan tasavalta, Ukraina ja Valko-Venäjä);
               
            
                  iv)
               
               
                  Keski-Aasian maat (Kazakstan, Kirgisia, Tadžikistan, Turkmenistan, Uzbekistan);
               
            
                  v)
               
               
                  Euroopan naapuruuspolitiikan piiriin kuuluvat eteläisen naapuruston maat (Jordania ja Libanon);
               
            
                  vi)
               
               
                  Turkki.
               
            6.2   Edunsaajamaiden tarkistaminen
      
      COARM-työryhmä voi korkean edustajan ehdotuksesta päättää muuttaa edunsaajamaiden luetteloa asianmukaisten perustelujen pohjalta. Muutoksista olisi tiedotettava muodollisesti BAFAn ja EU:n välillä.
      7.   Hankkeen tulokset ja täytäntöönpanon indikaattorit
      
      Edellä 5.2.5 kohdassa tarkoitetun lopullista arviointia koskevan tapahtuman lisäksi hankkeen tulosten arvioinnissa otetaan huomioon seuraavat seikat:
      7.1   Edunsaajamaiden yksilöllinen arvioiminen
      
      Sen jälkeen kun suunnitellut toimet on saatettu päätökseen, BAFA toimittaa Euroopan ulkosuhdehallinnolle ja komissiolle tilanneselvityksen kustakin 6.1 kohdassa tarkoitetusta edunsaajamaasta. Tilanneselvitys laaditaan yhteistyössä asianomaisessa maassa sijaitsevan EU:n edustuston kanssa, ja siinä käsitellään niitä toimia, jotka toteutettiin edunsaajamaassa päätöksen voimassaoloaikana. Tilanneselvityksessä arvioidaan myös edunsaajamaan valmiuksia aseiden siirtojen valvonnan alalla. Jos edunsaajamaa on asekauppasopimuksen osapuoli, arvioinnissa tarkastellaan myös, kuinka nykyiset valmiudet edistävät asekauppasopimuksen täytäntöönpanoa.
      7.2   Vaikutusten arviointi ja täytäntöönpanon indikaattorit
      
      Tässä päätöksessä säädettyjen toimien vaikutusta edunsaajamaille olisi arvioitava sen jälkeen, kun ne on saatettu päätökseen. Korkea edustaja laatii vaikutustenarvioinnin yhteistyössä COARM-työryhmän ja tarvittaessa edunsaajamaissa sijaitsevien EU:n edustustojen sekä muiden asiaankuuluvien sidosryhmien kanssa.
      Tätä varten käytetään seuraavia indikaattoreita:
      
                  —
               
               
                  onko annettu merkityksellisiä kansallisia säännöksiä aseiden siirtojen valvonnasta ja vastaavatko ne tai missä määrin ne vastaavat yhteisen kannan 2008/944/YUTP säännöksiä (muun muassa arviointiperusteiden soveltaminen, EU:n yhteisen puolustustarvikeluettelon täytäntöönpano, raportointi);
               
            
                  —
               
               
                  tiedot täytäntöönpanotapauksista, jos tällaiset tiedot ovat saatavilla;
               
            
                  —
               
               
                  kykenevätkö edunsaajamaat raportoimaan aseiden viennistä ja/tai tuonnista (esim. YK:n rekisteri, asekauppasopimukseen kuuluva vuotuinen raportointi, Wassenaarin järjestely, Etyj, kansalliset selvitykset);
               
            
                  —
               
               
                  onko edunsaajamaa virallisesti yhtynyt yhteiseen kantaan 2008/944/YUTP tai aikooko se tehdä niin.
               
            Edellä 7.1 kohdassa tarkoitetuissa yksilöllisissä arviointiselvityksissä olisi tarpeen mukaan viitattava kyseisiin täytäntöönpanon indikaattoreihin.
      8.   EU:n tiedotustoimien verkkoportaalin
          (2)
         käytön edistäminen
      
      Päätöksen 2012/711/YUTP mukaisesti on kehitetty EU:n P2P-verkkoportaali, joka on unionin omistama resurssi. Se toimii kaikkien unionin tiedotusohjelmien yhteisenä foorumina (kaksikäyttö, aseet). Edellä 5.2.1–5.2.5 kohdassa luetelluilla toimilla lisätään tietoisuutta unionin tiedotustoiminnan verkkoportaalista ja edistetään sen käyttöä. Tiedotustoimiin osallistuville olisi annettava tieto verkkoportaalin yksityisestä osasta, joka antaa pysyvän pääsyn resursseihin, asiakirjoihin ja kontakteihin. Verkkoportaalin käyttöä olisi myös edistettävä sellaisten muiden virkamiesten keskuudessa, jotka eivät voi suoraan osallistua avustus- ja tiedotustoimiin. Lisäksi toimia olisi tehtävä tunnetuksi EU:n P2P-uutiskirjeellä.
      9.   EU:n näkyvyys
      
      BAFA ryhtyy kaikkiin aiheellisiin toimenpiteisiin julkistaakseen sen, että toimi on Euroopan unionin rahoittama. Nämä toimenpiteet pannaan täytäntöön Euroopan komission julkaiseman unionin ulkoisen toiminnan tiedotusta ja näkyvyyttä koskevan käsikirjan mukaisesti. BAFA varmistaa näin ollen unionin osallistumisen näkyvyyden asianmukaisilla merkinnöillä ja julkisuustoimilla, joissa korostetaan unionin roolia ja lisätään tietoisuutta päätöksen syistä sekä unionin tuesta päätökselle ja tämän tuen tuloksista. Hankkeessa tuotetussa materiaalissa tuodaan selkeästi esiin unionin lippu asiasta annettujen unionin suuntaviivojen mukaisesti sekä logo ”EU:n P2P-vientivalvontaohjelma”. Unionin edustustot olisi otettava mukaan kolmansissa maissa järjestettäviin tapahtumiin poliittisen seurannan ja näkyvyyden lisäämiseksi.
      Koska suunniteltujen toimien laajuus ja luonne vaihtelevat suuresti, tiedottamisessa käytetään erilaisia välineitä, mukaan lukien perinteiset tiedotusvälineet, verkkosivusto, sosiaalinen media sekä tiedotus- ja promootiomateriaalit, kuten informatiiviset kaaviot, lehtiset, uutiskirjeet, lehdistötiedotteet ja muut vaihtoehdot tarpeen mukaan. Hankkeessa laaditut julkaisut ja järjestetyt julkiset tapahtumat varustetaan asianmukaisilla merkinnöillä.
      10.   Kesto
      
      Hankkeen arvioitu kokonaiskesto on 24 kuukautta.
      11.   Raportointi
      
      BAFA laatii selvityksiä kuuden kuukauden välein ja aina kunkin toimen päätyttyä. Selvitykset on toimitettava korkealle edustajalle viimeistään kuuden viikon kuluttua asianomaisten toimien päättymisestä.
      12.   Hankkeen arvioidut kokonaiskustannukset ja unionin rahoitusosuus
      
      Hankkeen arvioidut kokonaiskustannukset ovat 1 451 597,28 euroa, johon Saksan liittotasavallan hallitus osallistuu. EU:n rahoittaman hankkeen arvioidut kokonaiskustannukset ovat 1 304 107,28 euroa.
      
         (1)  Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244 (1999) ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.
      
         (2)  https://export-control.jrc.ec.europa.eu/